**. NAPIREND**

**E l ő t e r j e s z t é s**

**Salföld Községi Önkormányzata Képviselő-testületének**

**2016. november 30-i nyilvános ülésére**

**Tárgy: Salföld község településnév használatának szabályozási lehetősége.**

**Előterjesztő: Fábián Gusztáv polgármester**

**Előkészítette: Tóthné Titz Éva aljegyző**

előterjesztő jogszabállyal nem ellentétes

Dr. Szabó Tímea jegyző

Tisztelt Képviselő-testület!

Salföld Község Önkormányzata Képviselő-testülete részéről igényként merült fel, hogy jogszabályi keretek között kerüljön szabályozásra a településnév használata.

*Forrásként felhasznált irodalom: Önkormányzati Hírlevél, 2012. évi 3.szám Cím: Módszertani segédlet a helyi önkormányzati jelképalkotás, a jelképek és a településnév alkalmazásának kérdéseiről.*

**Magyarország Alaptörvénye a 32. cikkében a következőket mondja ki:**

*„(1) A helyi önkormányzat a helyi közügyek intézése körében törvény keretei között*

*a) rendeletet alkot;…….*

*i) önkormányzati jelképeket alkothat, helyi kitüntetéseket és elismerő címeket alapíthat;*

*(2) Feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkot.*

*(3) Az önkormányzati rendelet más jogszabállyal nem lehet ellentétes.”*

A Magyarország helyi önkormányzatairól szóló 2011. évi CLXXXIX. törvény (Mötv.) a jelképalkotás kérdéskörének szabályozását nem tartalmazza. A helyi önkormányzati jelképalkotásra vonatkozó rendelkezések tehát az Alaptörvényben szerepelnek, a helyi közhatalom gyakorlásának szerves elemét képezik. A helyi közügyek intézése keretén belül az önkormányzatokat megilleti a rendeletalkotás joga. Az önkormányzatok e közhatalmi jogosítványaikat is a törvény keretei között gyakorolhatják.

A helyi jelképek használata mellett egyre gyakrabban felmerül a települések nevének a közigazgatási helymegjelölésén túli (pl. anyagi haszonszerzést szolgáló gazdasági,) használatára vonatkozó szabályok rendezésének igénye is.

A település attól nyer közjogi tartalmat, hogy az állam arra feljogosított közjogi szerve a települést az önkormányzás gyakorlásának jogával ruházza fel. Az Mötv. 126. § a) pontja szerint a köztársasági elnök dönt a város, község elnevezéséről. A település elnevezése közjogi jellegű jogi tartalmat hordoz, közjogi kategória. A település közjogi önállóságát kifejező településnév közjogi kategóriának minősül, közhatalmi tartalmat hordoz. Erre tekintettel a helyi önkormányzatok a településnév használatát szabályozhatják, a település nevét közjogi védelemben részesíthetik, külön törvényi rendelkezés hiányában is az önkormányzati hatáskörbe tartozik „e helyi társadalmi viszony” rendezése. Ennek jogkörét ismerte el az Alkotmánybíróság a településnév esetében. (47/1995.(VI.30.) AB határozat, 40/1998.(IX.25.) AB határozat).

A helyi jelképek, valamint a település nevének használatával kapcsolatosan a helyi jogalkotás során több magasabb szintű jogszabály rendelkezéseire is figyelemmel kell lenni.

A településnév használatát a helyi jelképekről szóló rendeletben célszerű szabályozni, ezért annak kiegészítéseként épülne **az Önkormányzat jelképeiről és azok használatának rendjéről szóló 7/2004.(IV.10.)** önkormányzati rendeletbe azzal, hogy e rendelet a jogszabályszerkesztés 2010. március 1-jén hatályba lépett szabályainak módosítással nem feleltethető meg, így a tartalmában a névhasználat szabályaival kiegészített, a jogszabályszerkesztés szabályainak tagolását tekintve megfeleltetett új rendelet alkotása szükséges. Ezt megelőzően azonban célszerű egyeztetni, hogyan képzeli a Képviselő-testület a névhasználat szabályozását az alábbiakban részletezett szempontok, valamint az előzetesen elkészített tervezet és az ahhoz kapcsolódó indokolás és előzetes hatásvizsgálat alapján:

A település névhasználatának szabályozásánál szükséges eldönteni, hogy

- a településnév használatának mely formájához kell engedélyt kérni.

- kinek lesz hatásköre az engedélyt elbírálni (Képviselő-testület, polgármester, jegyző?)

- hol használható engedéllyel a településnév (létesítmény elnevezés, cég elnevezés, védjegy, áru, rendezvény, domain név, stb…)

- szabályozni szükséges, hogy mi az, ami nem engedély köteles (önkormányzati intézmény, jogszabály lapján stb.)

- kik kérhetik a településnév használatot,

- a használathoz vagyoni értékkel rendelkező jogosultság nem tartozik (díjmentes a használat, vagy díjköteles)

- mit tartalmazzon a kérelem és engedély,

- az engedély visszavonásának esetei.

Kérem a Tisztelt Képviselő-testületet, hogy az előterjesztést megvitatni szíveskedjenek.

**INDOKOLÁS**

Az egyes településeknek fűződhet jogi érdeke nevének használatához. Nem érdektelen, hogy a helységek nevét milyen célra, milyen tevékenység mellett kívánják használni. Amennyiben a települési önkormányzat úgy dönt, nevének használatához az önkormányzat hozzájárulása szükséges.

A rendelet olyan kérdéseket szabályoz, amelyekre nézve más jogszabály nem tartalmaz rendelkezéseket. Törvény ez irányú rendelkezése hiányában tehát, az önkormányzat hatáskörébe tartozik e helyi társadalmi viszony szabályozása.

A rendelet megalkotásának a célja, hogy az önkormányzat tudta és beleegyezése nélkül a településnevet ne használhassák, valamint annak szabályozása, hogy a jogosultnak miként kell gyakorolnia hozzájárulását, illetve, hogy aki a település nevét alkalmazni kívánja, milyen módon kérheti a jogosult hozzájárulását.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Salföld Község Önkormányzata Képviselő-testületének …/2016.(…) önkormányzati rendelete az Önkormányzat jelképeiről és a településnév használatának rendjéről**.**

Társadalmi-gazdasági hatása: A településnév használatának ellenőrzése, a névhasználatból adódó, település számára kedvezőtlen hatások kivédése.

Költségvetési hatása: A díjfizetéshez nem kötött, vagy nem kötött így költségvetési hatása nincs/vagy költségvetési hatása …..

Környezeti, egészségi következményei: nincs

Adminisztratív terheket befolyásoló hatása: nincs

Egyéb hatása: Nincs.

A rendelet megalkotásának szükségessége: A településnév jogszerűtlen használatának megakadályozása, önkormányzati, települési igény.

A rendelet megalkotása elmaradása esetén várható következmények: a település nevét bárki, bármilyen célra használhatja, mely visszaélésekre nyújt lehetőséget, a település megítélését, hírét negatívan befolyásolhatja egy esetleges rosszhiszemű névhasználat.

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: nincs

**TERVEZET**

**SALFÖLD KÖZSÉG ÖNKORMÁNYZATA KÉPVISELŐ-TESTÜLETÉNEK**

**/2016. ( ) önkormányzati rendelete**

**az Önkormányzat jelképeiről és a településnév használatának rendjéről.**

Salföld Község Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében az Alaptörvény 32. cikk (1) bekezdés i) pontjában meghatározott feladatkörében eljárva a következőket rendeli el:

…………

„településnév használatának szabályai „

„… §. (1) Salföld községnek jogos, megalapozott érdeke fűződik ahhoz, hogy a település nevét méltatlanul és jogtalanul senki ne használja.

(2) A Salföld településnév és ennek bármely toldalékos formája csak önkormányzati

engedéllyel használható:

a) létesítmény elnevezésében, cég- civil és bármely egyéb szervezet elnevezésben, üzleti nyomtatványon, védjegyen, szabadalom címében,

b) áruminta és áru jelzésen, emblémán, jelvényen, kiadványon, dísz-vagy emléktárgyon, egyéb termékeken,

c) sajtótermék címfeliratában, internetes portál létrehozásához domain névben,

d) kulturális és egyéb szervezett rendezvény megnevezésében.

(3) Nem engedélyköteles:

a) az a névhasználat ami jogszabályon alapul

b) az önkormányzat által alapított intézmények, gazdasági társaságok, egyéb szervezetek névhasználata.

(4) A településnév használatára irányuló kérelmet illeték- és díjmentesen írásban lehet benyújtani a Képviselő-testület részére.

(5) A településnév használatát csak azok kérhetik, akiknek székhelye vagy telephelye Salföld településen van.

(6) A kérelemnek tartalmaznia kell:

a) a kérelmező megnevezését, címét,

b) a szervezet létesítő okiratának eredeti vagy másolati példányát,

c) a településnév tervezett használatának célját és módját,

d) a használat időtartamát.

(7) A névhasználatról szóló engedélynek tartalmaznia kell:

a) a jogosult megnevezését és székhelyét vagy telephelyét,

b) az engedélyezett névhasználat célját és módját,

c) az engedély érvényességének időtartamát,

d) az engedélyezett név felvételével és használatával kapcsolatos egyéb kikötéseket.

(8) A kiadott engedély érvényességi ideje szólhat:

a) a tevékenység folytatásának időtartamára,

b) a kérelmező működési idejének időtartamára,

c) meghatározott időpontig vagy feltétel bekövetkeztéig történő felhasználásra,

d) egy alkalomra,

e) határozatlan időre.

(9) Az engedély kiadása megtagadható:

a) ha a használat vagy annak célja, módja és körülményei Salföld Község Önkormányzata vagy a település lakossága jogát, jogos érdekét sértené, vagy veszélyeztetné,

b) ha ugyanazon vagy hasonló tevékenység gyakorlásához már engedélyt kiadott vagy a nevet valaki jogszerűen használja,

c) ha a kérelmezőtől a korábban kiadott engedélyt vissza kellett vonni,

(10) A kiadott engedélyt vissza kell vonni, ha

a) a használat vagy annak célja, módja és körülményei Salföld Község Önkormányzata vagy a település lakossága jogát, jogos érdekét sérti, vagy veszélyezteti,

b) az engedélyes a Salföld nevet nem az engedélyben meghatározott módon, formában, illetve célra használja.

(11) A kiadott engedélyt vissza lehet vonni, ha a felhasználó az engedélyben meghatározott feltételeket, előírásokat megsérti.

(12) A településnév használatának engedélyezéséről, az engedély elutasításáról, a névhasználat jogának megvonásáról a Képviselő-testület dönt. A kiadott engedélyekről a Képviselő-testület hivatala nyilvántartást vezet.

(13) A településnév használata nem engedélyezhető ha a használat, az alkalmazás módja vagy körülményei a település érdekeit vagy a közízlést sérti.

(14) A névhasználat díjtalan.

(15) E rendelet hatálybalépése előtt felvett településnév használatát az engedélyező a jövőre nézve megtilthatja a (10) bekezdésben foglaltak szerinti. „

Kérem a Tisztelt Képviselő-testületet, hogy az előterjesztést megvitatni szíveskedjen.